“Daraxt kesilmaydi, tamom”. Ruslan Davletov Toshkentda betonlab ketilgan daraxtlar haqida

Adliya vazirligida 7 fevral kuni OAV vakillari va blogerlar bilan o'tkazilgan matbuot anjumanida vazir Ruslan Davletov so'nggi paytlarda ko'p kuzatilayayotgan daraxtlarni kesish masalasi, buning sababi, xususan, Toshkentda tagi betonlab ketilgan daraxtlar yuzasidan o'z fikrlarini bildirdi. Bu haqda unda ishtirok etgan “Bugun.uz” muxbiri xabar qildi.
“Hammayog'i daraxt bo'lgan yerni ham sotish mumkin. Bunga qonunchilik nuqtai nazaridan hech qanaqa cheklovlar yo'q. Lekin Prezident kiritgan moratoriy turgandan keyin ularga teginish mumkinmas. Siz uni qaysi maqsadda olgan bo'lsangiz ham, daraxtga tegolmaysiz. Tegsangiz, jinoyat qilgan bo'lasiz. Demak, nima qolyapti? Buni tegishli davlat organlari yaxshilab nazorat qilishi kerak, kim shu ishni qilsa, unga jazo muqarrarligini ta'minlashi kerak. Mana shunda muammo bo'lyapti”, — dedi u.
Vazir 3–4 yil oldin bu muammoga hech kim e'tibor qilmasligini, rosa ko'p daraxt kesilganini va ikkinchi darajali masala bo'lib qolganini qayd etdi.
“Yunusoboddagi muammo shundan iboratki, daraxt kesilmaydi, tamom. Bu yerda tadbirkorning hech qanday huquqi poymol bo'lmaydi. Hozir bitta daraxt kesilsa, ham dod deyapmiz. Jamiyat sifatida ulg'ayyapmiz, ya'ni daraxt bizga qanchalar muhimligini hamma tushinib yetyapti. Bu sohaning eng asosiy egasi — Ekologiya qo'mitasi. Unda 12 mingta odam ishlaydi, qattiq turib boshqarsa bo'ladi. Agar yaqinda kelgan yangi rahbari yaxshi ishlasa, o'sha o'n ikki ming odamni ham ishlatsa bo'ladi”, — dedi Ruslan Davletov.
Ma'lumot o'rnida, Toshkent shahri Yunusobod tumanida 3 fevral kuni tadbirkor daraxtlarning tagini betonlab tashlagandi. Ma'lum qilinishicha, shahar hokimligi tadbirkorga tumanning Shahriston va A.Temur ko'chalari kesishmasidagi hududni tender asosida salkam 1 milliard so'mga sotgan. Shu kabi holat qatorasiga 4 marotaba sodir qilinayotgani uchun tadbirkorga jinoyat ishi qo'zg'atilgan.
Eslatib o'tamiz, avvalroq Qarshi davlat universitetida 38 tup daraxt noqonuniy kesib tashlangandi. Shu bilan birga, Andijondagi tug'uruqxonada 12 tup sog'lom daraxt kesib tashlangani hamda holat yuzasidan shahar obodonlashtirish boshqarmasi boshlig'i G'.Sh.ga nisbatan jinoyat ishi qo'zg'atilgani xabar qilingandi.